钦定古今图书集成/明伦汇编/氏族典/第275卷 > 王云凤
## 钦定古今图书集成/明伦汇编/氏族典/第275卷 > 王云凤

按《明外史王云凤传﹕》：“云凤，字应韶，和顺人。举成化二
十年进士，授礼部主客主事。弘治九年，再迁祠祭郎
中。中官李广假左道诱帝，云凤请斩之以谢天下，由
是直声震于时。会驾出南郊视牲，云凤乘马驾后。广
构于帝，下诏狱，谪陕州知州。广死，擢陕西提学佥事。
正德初，历山东按察使，所至皆以严著。母丧去官，服”
除，张彩荐于刘瑾，起国子祭酒。云凤性刚，好以威慑
众，谤议纷起。云凤虽由瑾进，瑾故不甚喜。瑾诛，言官
劾其党，瑾遂乞休。改南京右通政，谢病归。杨一清为
吏部，起右佥都御史，巡抚宣府。父丧去，起故官，督两
浙盐课。再疏辞免。未几卒。